C 47/100
DA
Den Europæiske Unions Tidende
7.2.2023
Onsdag den 6. juli 2022
81. opfordrer indtrængende Bosnien-Hercegovina til at intensivere sine bestræbelser på at bekæmpe grænse­ overskridende kriminalitet, navnlig menneskehandel og våbenhandel og irregulær grænsepassage, og anbefaler, at Bosnien-Hercegovina i rette tid indgår en statusaftale med Det Europæiske Agentur for Grænse- og Kystbevogtning (Frontex), som vil fremme en bedre beskyttelse og forvaltning af landets grænser; opfordrer indtrængende både agenturet og Bosnien-Hercegovina til at sikre grænseforvaltning med fuld respekt for de grundlæggende rettigheder;
Udenrigspolitik og sikkerhed
82. opfordrer alle ledere i regionen til at fremme stabilitet og nedtrapning, undgå uopfordrede og ophidsende bemærkninger, som desuden har en skadelig indvirkning på stabiliteten, demokratiseringen af landet og den igangværende reformproces, og til at styrke de gode naboskabsforbindelser og arbejde på at løse igangværende bilaterale problemstillinger; udtrykker bekymring over farerne for politisk destabilisering i Bosnien-Hercegovina og i Vestbalkan-regionen efter den nylige russiske angrebskrig mod Ukraine;
83. glæder sig over Bosnien-Hercegovinas øgede tilpasning til EU's fælles udenrigs- og sikkerhedspolitik med hensyn til stemmer, der fordømmer den russiske invasion af Ukraine; beklager imidlertid, at nogle politiske aktører blokerer for gennemførelsen af sanktioner mod Rusland og Belarus efter invasionen af Ukraine; opfordrer derfor disse aktører i Bosnien-Hercegovina til at overholde landets internationale forpligtelser og sikre, at dets nationale politikker er i overensstemmelse med de relevante rådsafgørelser om restriktive foranstaltninger i forbindelse med den russiske invasion af Ukraine;
84. glæder sig over Bosnien-Hercegovinas ministerråds afgørelser om at lette indrejsen og forlænge varigheden af opholdet for ukrainske flygtninge;
85. advarer om Ruslands fortsatte interesse i at destabilisere regionen og dens vej mod EU; fordømmer Ruslands støtte til Republika Srpskas separatistiske politikker og er stadig bekymret over de fortsatte tilnærmelser og venskabelige forbindelser mellem fremtrædende politiske aktører i Bosnien-Hercegovina og Kreml; opfordrer indtrængende alle aktører til hurtigt og utvetydigt at tage afstand fra Putins regime; er bekymret over Ruslands plan om at åbne et »humanitært center« i Banja Luka, der kan tjene til at camouflere militært samarbejde som civile aktiviteter, og opfordrer Bosnien-Hercegovinas myndigheder til at tilbagekalde enhver aftale om at åbne det;
86. er meget bekymret over, at EU-tiltrædelseslandene på Vestbalkan rammes særligt hårdt af angreb i form af udenlandsk indblanding og desinformationskampagner, der kommer fra Rusland og Kina; er foruroliget over, at Ungarn og Serbien hjælper Kina og Rusland med deres geopolitiske mål; er dybt foruroliget over spredningen af desinformation om den russiske aggression mod Ukraine; opfordrer myndighederne til i samarbejde med EU at træffe foranstaltninger til at bekæmpe desinformation og andre hybride trusler; anbefaler, at der indledes en dialog med civilsamfundet på Vestbalkan og den private sektor for at koordinere indsatsen mod desinformation i regionen med inddragelse af regional ekspertise; understreger behovet for, at EU styrker sin proaktive strategiske kommunikation; opfordrer i denne forbindelse Kommissionen til at opbygge den infrastruktur, der er nødvendig for at imødegå desinformationstrusler, og opfordrer EU-Udenrigstjenesten til at udvide StratComs overvågning til at fokusere på grænseoverskridende desinformationstrusler fra landene på Vestbalkan og deres naboer;
87. opfordrer indtrængende EU til at tage konkrete skridt til at integrere Vestbalkan og Bosnien-Hercegovina i en bredere strategisk og sikkerhedsmæssig kontekst, også i lyset af den russiske aggression mod Ukraine, desinformation og ondsindet indblanding, der destabiliserer landet og regionen; understreger behovet for, at EU øger bistanden og den tekniske ekspertise til Bosnien-Hercegovinas cybersikkerhed;
88. glæder sig over Det Europæiske Råds vilje til at give Bosnien-Hercegovina status som kandidatland, som nævnt i dets konklusioner af 23. juni 2022, og noterer sig Det Europæiske Råds opfordring til Kommissionen om straks at aflægge rapport til Rådet om gennemførelsen af de 14 nøgleprioriteter i dens udtalelse med særlig opmærksomhed på dem, der udgør en væsentlig gruppe reformer, for at Det Europæiske Råd kan træffe afgørelse om spørgsmålet på et senere tidspunkt; understreger, at tildelingen kandidatstatus kan bidrage til at nedtrappe den nationalistiske retorik, mindske etniske splittelser, inspirere til optimisme og skabe udsigt til en bedre europæisk fremtid for borgerne i Bosnien-Hercegovina; understreger vigtigheden af et budskab om støtte til og et troværdigt tiltrædelsesperspektiv for Bosnien-Hercegovina;